**Бұхара сапары**

Бұхара – таң қаламын барғаныма,

Өкіндім оқу алмай қалғаныма!

Дүниеден құр алақан мен барамын,

Жете алмай бұ жалғанда арманыма!

Барған соң жатсам не етті сонан шықпай,

Мен жүрмін әуре болып ғылым жұқпай!

Ғылымның апатына кез болдым ба,

Жастықпен жақсылардың сөзін ұқпай!

Бардырған әулиелер қоймай тартып,

Жасымда серт қылып ем, нәзір айтып.

Арқаны көрмей, білмей кетіп едім,

Несіне құр алақан келдім қайтып?!

Ойға алған жақсыларға ұшырасам кез,

Сөйлессем шер тарқатып, сол жүзбе-жүз!

Басынан кешкен білер, көрген білер,

Қанша айтсаң көрмегенге, нанбастай сөз!

Замандас қайда кетті жаста көрген,

Тигізген атқан оғын болдық мерген!

Аяғым, айтшы сенде арман бар ма

Көшесін Бұхараның таптап жүрген?!

Алланың ақ жаратқан панасында,

Қазақтың туып, өсіп даласында.

Самарханд, Бұхар, Ташкент – кездік бәрін,

Жиырма мен отыздың арасында…